CELEX: 32009D1217(01)
Language: hu
Date: 2009-12-02 00:00:00
Title: Az Európai Bizottság elnökének határozata ( 2009. december 2. ) a bizottsági rendeletek, irányelvek és a külön címzetti kört nem tartalmazó határozatok aláírásáról (C(2009) 9848)

17.12.2009   
            
            
               HU
            
            
               Az Európai Unió Hivatalos Lapja
            
            
               L 332/78
            
         
      AZ EURÓPAI BIZOTTSÁG ELNÖKÉNEK HATÁROZATA
   
   (2009. december 2.)
   a bizottsági rendeletek, irányelvek és a külön címzetti kört nem tartalmazó határozatok aláírásáról
   (C(2009) 9848)
   AZ EURÓPAI BIZOTTSÁG ELNÖKE,
   tekintettel az Európai Unióról szóló szerződésre,
   tekintettel az Európai Unió működéséről szóló szerződésre és különösen annak 297. cikke (2) bekezdésére,
   tekintettel az Európai Atomenergia-közösséget létrehozó szerződésre,
   ELFOGADTA EZT A HATÁROZATOT:
   1. cikk
   A Bizottság eljárási szabályzatának 8. cikke szerinti szóbeli eljárással elfogadott bizottsági rendeleteket, irányelveket és külön címzetti kört nem tartalmazó határozatokat az elnök írja alá összefoglaló útján azon a bizottsági ülésen, amelyeken azokat elfogadják. Az összefoglalót az elnök vagy – az általa meghatározott rangsor szerint – a Bizottság őt helyettesítő tagja írja alá.
   Az eljárási szabályzat 12. cikke szerinti írásbeli eljárással elfogadott bizottsági rendeleteket, irányelveket és külön címzetti kört nem tartalmazó határozatokat napi feljegyzésben kell felsorolni. Erre a napi feljegyzésre az eljárási szabályzat 17. cikkének (1) bekezdése szerint a bizottsági üléshez készített összefoglalóban hivatkozni kell, és a napi feljegyzést csatolni is kell az összefoglalóhoz, majd az összefoglalót az elnök az ülés során írja alá. Amennyiben azonban valamely jogi aktus közzététele és hatálybalépése annyira sürgős, hogy nem várhat a következő bizottsági ülésig, az elnök a jogi aktus aláírási jogosultságát a főtitkárra ruházza.
   Az eljárási szabályzat 13. cikke szerinti felhatalmazási eljárással elfogadott bizottsági rendeletek, irányelvek és külön címzetti kört nem tartalmazó határozatok aláírási jogosultságát azokra a bizottsági tagokra ruházzák, akiket az elfogadási hatáskörrel felruháztak.
   Az eljárási szabályzat 13., 14. és 15. cikke szerinti hatáskör-átruházási eljárással vagy továbbruházási eljárással elfogadott bizottsági rendeletek, irányelvek és külön címzetti kört nem tartalmazó határozatok aláírási jogosultságát azokra a felruházott tisztviselőkre ruházzák, akiket az elfogadási hatáskörrel felruháztak.
   2. cikk
   Ezt a határozatot 2009. december 1-jétől kell alkalmazni.
   
      Kelt Brüsszelben, 2009. december 2-án.
      
         
            az elnök
         
         José Manuel BARROSO